Kompatibilita liekov: SOLEDUM, SINUPRET Akut, KALOBA, PLEUMOLYSIN a ISLANDSKÝ LIŠAJNÍK
Dobrý deň, rád by som sa opýtal, či sa môžu vzájomne kombinovať, resp. či sa dajú spolu naraz užiť lieky SOLEDUM, SINUPRET Akut, KALOBA, PLEUMOLYSIN a ISLANDSKÝ LIŠAJNÍK? Vopred ďakujem za odpoveď a prajem vám pekný deň.
Dobrý deň,
ďakujeme za Vašu otázku.
Expektoranciá (medzi ktoré patrí liek Sinupret Akut) podporujú vykašliavanie skvapaľneného hlienu. Kombináciou s Pleumolysinom vzniká riziko nahromadenia hlienov a následny vznik bronchospazmu v dôsledku tlmenia reflexu kašla. Preto ich súbežné užívanie nie je vhodné. Pri suchom dráždivom kašli je možné podať Pleumolysin na noc, avšak odstup od lieku Sinupret Akut by mal byť aspoň 4 hodiny.
Islandský lišajník a lieky Soledum a Kaloba je možné súbežne užívať (aj počas liečby liekmi Sinupret Akut, či Pleumolysin) bez doposiaľ pozorovaného vzájomného ovplyvnenia účinku.
Prajem skoré uzdravenie.
S pozdravom
PharmDr. Veronika Kiabová